Diari Oficial de la Generalitat Valenciana


Sumari del DOGV 5754, del 02-05-2008 (2008/4282)

Informació pública del Programa d'Actuació Integrada del Sector PPR-19, Sant Bernat de la Murta, d'Alzira.
----------------------------------------------------------------------------------------------------------

### Dades del document

Número de DOGV
:   5754

Data del DOGV
:   02-05-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/4282


Data del document
:   10-04-2008

Organisme emissor
:   Ajuntament d'Alzira

Tipus de document
:   Informació Pública

Descriptors 

:   * Alzira
    * pla d'urbanisme
    * administració local

Informació pública del Programa d'Actuació Integrada del Sector PPR-19, Sant Bernat de la Murta, d'Alzira. [2008/4282]  
El Ple de l'Ajuntament d'Alzira, en la sessió celebrada el dia 3 d'abril de 2008, va acordar:  
- Establir la gestió indirecta per al desenrotllament del Programa d'Actuació Integrada del Sector PPR-19 Sant Bernat de la Murta, d'Alzira.  
- Aprovar les bases particulars per a la programació de l'actuació integrada del sector PPR-19 Sant Bernat de la Murta, d'Alzira, que a continuació es transcriuen íntegrament, i  
- Ordenar la publicació del corresponent anunci de concurs per a la selecció d'agent públic urbanitzador per al desenrotllament del sector PPR-19 Sant Bernat de la Murta d'Alzira, el qual es va remetre al Diari Oficial de la Unió Europea (DOUE) el dia 9 d'abril de 2008.  
Bases particulars per a la programació de l'actuació integrada sector PPR-19 Sant Bernat de la Murta, d'Alzira.  
Clàusula I. Objectius de la programació  
1. Les presents bases particulars tenen com a objecte regular les condicions bàsiques de caràcter tècnic, jurídic, econòmic i administratiu, per a la selecció d'un programa d'actuació integrada i un urbanitzador per al desenrotllament urbanístic del sector PPR-19 de sòl urbanitzable residencial unifamiliar Sant Bernat de la Murta, d'Alzira.  
2. Els principals objectius de la programació del sector són:  
a) Gestionar la transformació jurídica en sòl residencial de les finques afectades pel programa.  
b) Urbanitzar completament la unitat d'execució que constituïx l'objecte del programa i realitzar les obres públiques addicionals que es necessiten, amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i servicis públics existents.  
d) Complementar les infraestructures i espais públics o reserves dotacionals en allò que és necessari per a no minvar ni desequilibrar els nivells de qualitat, quantitat o capacitat de servici existents i exigibles reglamentàriament.  
e) Obtindre els sòls dotacionals públics de l'àmbit de l'actuació, a favor de l'administració gratuïtament.  
f) Obtindre l'aprofitament que legalment corresponga, amb destinació al patrimoni públic de sòl, a favor de l'administració actuant de forma gratuïta, sense perjuí de l'obligació legal de suportar les càrregues d'urbanització corresponents a la cessió.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora.  
Clàusula II. Ordenació urbanística vigent  
L'ordenació urbanística vigent del Pla General d'Alzira en l'àmbit de l'actuació integrada la constituïx el sector PPR19 Sant Bernat, i són aplicables les normes urbanístiques relatives a la zona residencial unifamilar aïllada (RUA).  
El Pla General classifica els terrenys objecte de la present actuació com a sòl urbanitzable ordenat detalladament amb destinació predominant residencial unifamiliar amb els paràmetres definits en la fitxa del sector que després es dirà i amb l'ordenació grafiada en el plànol del Pla General d'Ordenació Urbana.  
Clàusula III. Directrius d'ordenació urbanística  
1. Les directrius de l'ordenació urbanística aplicables al sector PPR-19 Sant Bernat de la Murta són:  
A. La urbanització integral del sector en una única fase, amb una única unitat d'execució que comprén la totalitat del seu àmbit, amb justificació de la seua idoneïtat tècnica i viabilitat econòmica.  
B. Desenrotllar l'ordenació detallada continguda en el planejament vigent i crear solars edificables.  
C. Realitzar la transformació jurídica dels terrenys que constituïxen la unitat d'execució única del sector PPR-19.  
D. Finalitzar la urbanització de Sant Bernat de la Murta.  
E. Connectar i integrar adequadament la urbanització amb les xarxes d'infraestructures existents.  
F. En cap cas, es contempla la variació de l'ordenació estructural, la qual cosa suposaria modificació del planejament vigent, amb aprovació per part de la conselleria corresponent, si bé s'admetrà la modificació de l'ordenació detallada.  
2. La fitxa de dades urbanístiques bàsiques del sector és la següent:  
Fitxa de planejament  
PPR19 - Sant Bernat de la Murta   
Denominació ARR19  
Superfície(m.²s) 25.326  
Zona d'ordenació urbanística RU  
Usos i intensitats  
Ús i tipologia dominant Residencial unifamiliar  
Sòl (m.²s) 25.326  
Residencial (m.²s) 19.634  
Industrial (m.²s) 0  
Terciari (m.²s) 0  
Comunitari (m.²s) 0  
Dotacional (m.²s) 5.692  
Sostre màxim edificable (m.²t) 5.301  
Residencial (m.²t) 4.909  
Industrial (m.²t) 393  
Terciari(m.²t) 0  
Comunitari(m.²t) 0  
Edificabilitat bruta (m.²t/m.²s) 0,21  
Residencial (m.²t/m.²s) 0,19  
Industrial (m.²t/m.²s) 0,02  
Terciari (m.²t/m.²s) 0,00  
Comunitari (m.²t/m.²s) 0,00  
Dotacions  
Xarxa primària (m.²) 0  
Viari (m.²) 0  
Espais lliures (m.²) 0  
Equipaments (m.²) 0  
Xarxa local (m.²) 5.692  
Viari (m.²) 2.332  
Espais lliures (m.²) 3.360  
Equipaments (m.²) 0  
Estàndards  
Densitat (viv/ha) 8  
Zones verdes (% sup. total) 13  
Zones verdes (m.²s/m.²tr) 68  
Dotacional (m.²s/m.²tr) 68  
Criteris de desenrotllament  
Fitxes de característiques de les àrees de repartiment ARR19  
Caracterització  
Superfície (m.²s) 25.326  
Superfície dotacional existent (m.²s) 0  
Classificació del sòl Sòl urbanitzable  
Ús i tipologia característic RUA  
Aprofitament  
Edificabilitat residencial (m.²t-RU) 4.909  
Edificabilitat industrial (m.²t-IA) 393  
Edificabilitat terciària (m.²t-TC) 0  
Aprofitament objectiu total (m.²t-RUA eq.) 5.105  
Superfície neta àrea repartiment (m.²s) 25.326  
Aprofitament tipus (m.²t-RUA eq./m.²s) 0,201565  
Xarxa primària  
Xarxa primària interior   
Viari (m.²s) 0  
Espais lliures (m.²s) 0  
Equipaments (m.²s) 0  
Suma (m.²s) 0  
Xarxa primària adscrita  
Viari (m.²s) 0  
Espais lliures (m.²s) 0  
Equipaments (m.²s) 0  
Suma (m.²s) 0  
Total xarxa primària (m.²s) 0  
3. Les alternatives tècniques que es formulen no podran ampliar l'àmbit territorial del sector, sinó únicament efectuar ajustos dels límits del sector, a fi de millorar les connexions o la configuració de vials perimetrals o infraestructures externes, sense que les dites variacions puguen suposar un increment superior al 5% de la superfície del sector.  
Clàusula IV. Prescripcions tècniques aplicables  
1. Les prescripcions tècniques particulars aplicables per a la urbanització del sector PPR-19 Sant Bernat de la Murta es desenrotllaran en els projectes d'urbanització que s'acompanyen a les propostes de programació.  
2. S'establixen les següents prescripcions tècniques bàsiques:  
2.1. Condicions generals:  
Totes les infraestructures a excepció de la xarxa de clavegueram hauran de discórrer davall de vorera, i només en cas d'impossibilitat material per dimensionat, s'ubicaran en la franja d'aparcaments.  
2.2. Xarxa viària. Ferms i paviments.  
Les dimensions dels elements de la xarxa viària del sector PPR-19 Sant Bernat de la Murta s'ajustaren al que establix el Pla General.  
Calçades.  
Una vegada realitzat el desbrossament de la capa de terra vegetal, es procedirà a l'excavació de la caixa en qual s'haurà d'assegurar una capa mínima de 0,5 metres de terraplé amb material seleccionat per davall de la cota inferior del paquet de ferm.  
El sòl seleccionat empleat haurà de complir les exigències imposades en l'article 330, terraplens del plec de prescripcions tècniques generals per a les obres en carreteres i ponts (PG-3, Orde FOM/1382/02).  
Sobre el terraplé s'assentaran dos capes de saorra artificial de 20 centímetres de grossària cada una: subbase i base. Així mateix hauran de complir les exigències imposades en l'article 510, saorres del plec de prescripcions tècniques generals per a les obres en carreteres i ponts (PG-3, Orde FOM/891/04).  
Com a capes de paviment es col·locaran un capa base de mescla bituminosa en calent G-20 de 7 centímetres de grossària i una capa de rodament de S-12 de 5 centímetres de grossària, inclús regs d'emprimació i adherència. Els articles a complir del plec de prescripcions tècniques generals per a les obres en carreteres i ponts (PG-3, Orde FOM/891/04) són el 530 i 531, regs d'emprimació i adherència respectivament, i el 542, mescles bituminoses en calent.  
Voreres.  
La secció de les voreres està composta per una capa de saorra artificial de 15 centímetres de grossària, amb els mateixos requeriments que la col·locada en la calçada, una capa de formigó del tipus HM-15 de 20 centímetres de grossària amb malla electrosoldada i un acabat de formigó imprés amb la grafia i color a determinar per la direcció facultativa i director de les obres.  
El pendent transversal de la vorera haurà de ser del 2% en direcció a la calçada.  
La vorada de les voreres es realitzarà peces rastell de formigó bicapa prefabricades, de dimensions 15x25x50 centímetres, sobre llit de formigó en massa HM en prisma de 25x25 centímetres. Les peces aniran rejuntades amb morter de ciment de dosificació 1:6 amb arena de riu. El plint del rastell s'establix en 15 centímetres.  
Les rigoles seran de formigó prefabricat de dimensions 8x20x50 centímetres. Es col·locaran sobre llit de formigó HM-15 de 15 centímetres de grossària i es prendran com a morter de ciment de dosificació 1:6, i es rejuntaran amb beurada de ciment.  
2.3. Aigua potable.  
Ha d'establir-se la forma en què es garantix la quantitat i qualitat de l'aigua potable per a consum humà. La utilització de pous de reg existents no implica la suficiència de l'aqüífer, l'autorització de l'organisme de conca per al nou ús, ni el tractament que haurà de donar-se a l'aigua extreta.  
Hauríen de concretar-se, així mateix, les relacions de titularitat o servitud dels elements externs al sector però directament necessaris per a este, com les captacions, el depòsit, i els vials d'accés a estos i pels que discórreguen les conduccions que els interconnecten entre ells i amb el sector a proveir.  
Com a complement de tot l'anterior, hauria de quedar establida la forma en què s'ha de gestionar tota la xarxa de subministrament, per a la seua conservació, explotació i sosteniment econòmic, per mitjà de l'oportú acord amb l'Ajuntament al qual corresponga el servici públic de subministrament d'aigua potable.  
El disseny de la xarxa, a més d'obeir a càlculs hidràulics, s'adequarà en la tipologia dels diversos components a les normes que establisca el que haja de gestionar la xarxa.  
Les canonades d'aigua potable seran de polietilé.  
Es disposarà com a mínim d'una connexió per parcel·la.  
2.4. Xarxa de sanejament.  
La xarxa de sanejament haurà de ser separativa.  
Els pous de registre de sanejament s'instal·laran amb tapa de fosa tipus Ajuntament d'Alzira, amb les inscripcions indicades en estes. A més, estaran capacitats per a resistir càrregues de trànsit pesant D-400.  
Els embornals seran prefabricats de formigó del tipus sifònic, amb cércol, tapa i reixeta de fundició tipus Ajuntament d'Alzira, amb les inscripcions i detalls característics.  
Es disposaran arquetes de connexió de sanejament, segons possibles parcel·les. Estes arquetes seran de 40x40 centímetres, amb fàbrica de rajola de œ peu d'espessor, esquerdejat i brunyit interiorment, amb marc i tapa de fosa de 40x40 centímetres, model Ajuntament d'Alzira, amb les inscripcions indicades en estes.  
S'haurà de preveure la depuració de les aigües residuals.  
2.5. Subministrament d'energia elèctrica.  
S'haurà d'obtindre l'informe de la companyia subministradora, que garantisca les condicions de connexió i subministrament de l'energia elèctrica.  
La xarxa de baixa tensió estarà anellada.  
Els CT's se situaran en façana de les parcel·les.  
La xarxa MT interconnectarà els centres de forma anellada.  
Darrere del càlcul de la càrrega corresponent a edificis de vivendes, per a tots els elements es considerarà un coeficient de simultaneïtat d'1.  
2.6. Enllumenat públic.  
Minimitzar la quantitat de quadros, amb l'elecció d'una situació centrada i per a seccions màximes de conductors de 35 mm.².  
El quadro o quadros s'ubicaran en fornícules amb protecció d'obra civil en tres dels seus costats i peanya entre 0,3 i 0,5 metres, i els components de cada quadro s'ubicarà en armaris de polièster per a intempèrie IP55KIK10 amb tancament preparat per a cadenat.  
El funcionament automàtic de l'enllumenat es farà a partir de rellotge o rellotges amb programació astronòmica, i per a estalvi d'energia a partir de determinada hora de la nit, es disposarà en cada punt de llum equips de doble nivell.  
De cada quadro eixiran almenys dos circuits independents 3F+N d'alimentació als punts de llum (+tt), acompanyats dels corresponents per a telecomandament F+N.  
L'esquema del quadro o quadros inclourà interruptor automàtic general, relé de reconnexió automàtica amb eixides en funció de la quantitat de circuits independents, limitador de sobretensió amb protecció magnetotèrmica independent, i, per cada comandament motoritzat i contacte de senyalització de defecte.  
Els circuits discorreran fins als punts de llum davall de tub, amb diàmetre mínim 100 mil·límetres fins i tot la comunicació entre arquetes i interior de columnes.  
Les arquetes de registre tindran unes dimensions de 0,4x0,4x0,7 metres, amb fons de graveta i marc i tapa PRFV autoextingible amb fixació de tapa per mitjà de 4 caragols DIN 912 M8x16 i junta de neopré IPXX9 i càrrega de ruptura de 60KN amb anagrama de servici (enllumenat públic).  
Es contemplarà la instal·lació d'enllumenat de zones verdes.  
Clàusula V. Condicions i objectius de l'edificació  
1. Les condicions edificatòries són les establides en les normes urbanístiques del Pla General d'Alzira per a la zona residència unifamiliar aïllada, sense perjuí de les modificacions a l'ordenació detallada que pogueren plantejar-se.  
2. Els objectius de l'edificació en el sector PPR-19 Sant Bernat de la Murta, es resumixen a completar la urbanització de Sant Bernat de manera que es garantisquen unes condicions d'edificació homogènies en el sector.  
Clàusula VI. Terminis de desenvolupament i execució del programa  
L'urbanitzador està obligat a complir els terminis fixats en la Llei Urbanística Valenciana, en les bases particulars i en el contracte que subscriga amb l'administració actuant.  
Els terminis estaran fixats en les respectives bases i prevaldrà la reducció sobre el termini establit. Excepte disposició contrària en les presents bases particulars de programació, no podran prorrogar-se els terminis totals o parcials d'execució.  
Els terminis per al desenrotllament del programa d'actuació integrada s'ajustaran al calendari de terminis previst en les bases particulars i així mateix al que disposa l'article 332 del ROGTU, amb les particularitats que s'indiquen en els apartats següents:  
A. La presentació dels textos refosos corresponents al planejament o al projecte d'urbanització haurà de produir-se en el termini màxim de dos mesos des que tinga lloc la notificació a l'urbanitzador de l'aprovació, provisional o definitiva, que impose modificacions a l'alternativa tècnica.   
B. L'inici del procediment de pública concurrència per a la selecció de l'empresari constructor haurà de tindre lloc en el termini d'un mes des de la formalització del contracte entre l'urbanitzador i l'administració actuant.  
C. El projecte de reparcel·lació haurà de sotmetre's a informació al públic per l'urbanitzador en el termini màxim de sis mesos des de la finalització del termini per a l'opció per la modalitat de retribució previst en els articles 166 de la Llei Urbanística Valenciana i en este reglament. A este efecte l'urbanitzador haurà de presentar davant de l'administració actuant acreditació justificativa de la pràctica de les notificacions regulades exigibles.  
D. La presentació dels textos refosos corresponents al projecte de reparcel·lació haurà de produir-se en el termini màxim de dos mesos des que tinga lloc la notificació a l'urbanitzador de les modificacions a introduir en el projecte inicialment formulat.  
E. L'inici de les obres d'urbanització haurà de produir-se en el termini de tres mesos des de l'aprovació definitiva del projecte de reparcel·lació. L'inici de les obres s'acreditarà per mitjà d'acta de replantejament subscrita per la direcció d'obres i, almenys, un tècnic municipal.  
F. Les obres d'urbanització hauran de finalitzar en el termini màxim de 24 mesos des del seu inici. La finalització de les obres s'acreditarà per mitjà del corresponent certificat final d'obres expedit pel director facultatiu.  
Clàusula VII. Capacitat  
1. Podran ser urbanitzadors i promoure el present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i complisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en les quals concórrega alguna prohibició de contractar de les previstes en l'article 20 del TRLCAP.  
Clàusula VIII. Solvència econòmica i financera  
1. La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'institucions financeres o, si és procedent, justificant l'existència d'una assegurança d'indemnització per riscos professionals.  
b) Si es tractara de persones jurídiques, presentació dels comptes anuals o d'extracte d'estos comptes, en el cas en què la publicació d'estos siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenrotllament i la promoció d'actuacions semblants que són objecte de concurs, corresponent com a màxim als tres últims exercicis.  
Clàusula IX. Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, incloent-hi els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar les referències sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre estes, i haurà de demostrar en este cas davant l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència, almenys, d'un dels seus membres.  
Clàusula X. Estimació de les càrregues del programa i preu màxim de licitació. garanties   
1. L'estimació aproximada de les càrregues del programa, impost sobre el valor afegit no inclòs, fa una suma de 750.000 euros, que es considera preu màxim de licitació a tots els efectes. En esta quantia màxima no es troben incloses les infraestructures de connexió del sector amb elements de la xarxa primària que hauran de pressupostar els aspirants que participen en la licitació.   
Els qui desitgen participar en el procediment de licitació d'un programa d'actuació integrada hauran de constituir, en la forma i als efectes previstos en el TRLCAP, una garantia provisional equivalent al 2% del mencionat preu màxim de licitació, garantia que fa una suma de 15.000 euros.   
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, a constituir en la forma i als efectes previstos en el TRLCAP, s'establix en un 10% del valor de les càrregues d'urbanització, impost sobre el valor afegit no inclòs, del programa d'actuació integrada aprovat. S'ingressarà en un termini màxim de 15 dies, a comptar de la notificació de l'acord d'aprovació i adjudicació del programa.  
5. Procedirà elevar la garantia definitiva al 20% en els supòsits d'aprovació de programes d'actuació integrada en els quals les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
Clàusula XI. Presentació de proposicions  
1. Els qui desitgen prendre part en la licitació hauran de presentar en el Registre General de l'Ajuntament d'Alzira, siti al carrer de Sant Roc, número 6, en el termini de tres mesos, a comptar de la data d'enviament de l'anunci de licitació al Diari Oficial de la Unió Europea, i en horari de 09.00 hores a 14.00 hores, de dilluns a divendres, les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que ho represente i indicant el nom i cognoms o raó social del proponent amb la següent documentació en idioma valencià o castellà:  
Sobre A) Documentació personalitat concursant (sobre tancat).  
Es presentarà amb el títol de «Documentació» i contindrà la següent:  
A. Si concorre una societat o empresa, haurà de presentar escriptura de constitució de la societat inscrita al Registre Mercantil. Si es tracta d'una agrupació d'interés urbanístic, es presentarà escriptura de constitució, així com inscripció al Registre d'Agrupacions d'Interés Urbanístic dependent de la conselleria competent en urbanisme.  
B. Els qui compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, al Registre Mercantil o registre públic corresponent.  
C. Quan l'oferent actue en nom propi i siga empresa individual, haurà de presentar el document nacional d'identitat o fotocòpia legalitzada d'este document.  
D. Resguard acreditatiu de la fiança provisional.  
E. Declaració responsable de no trobar-se sotmés en cap de les prohibicions per a contractar establides per la legislació reguladora de la contractació administrativa, incloent-hi expressament certificats acreditatius de trobar-se al corrent en el compliment de les obligacions tributàries i amb la seguretat social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera.  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre-li.  
H. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estos extrems.  
I. En cas de concórrer a la licitació diverses empreses, compromeses a la constitució d'una unió temporal, cada una d'estes n'haurà d'acreditar la personalitat i capacitat, i indicarà els noms i les circumstàncies dels empresaris que subscriuen les proposicions, la participació de cada una d'estes, i designarà la persona o entitat que, durant la vigència del contracte, tindrà la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
Sobre B) Alternativa tècnica que, addicionalment, haurà de presentar-se en suport informàtic.  
Sobre C) Proposició juridicoeconòmica (plica tancada).  
A més del contingut que li és propi d'acord amb el que establix l'article 127 de la Llei Urbanística Valenciana, les proposicions juridicoeconòmiques hauran d'incloure la següent informació, que es considerarà suficient a l'efecte del que disposa l'apartat 1.a del referit article 127:  
a) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara dimensions de parcel·la mínima de resultat, aprofitament subjectiu i superfície mínima de terreny d'origen necessaris per a resultar adjudicatari de parcel·la resultant o de quota indivisa.  
b) Import global de les càrregues d'urbanització i del coeficient de canvi.  
c) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
d) Estimació preliminar de la repercussió unitària per metre quadrat dels gastos variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
e) Full resum de les dades econòmiques rellevants adaptades al model aprovat per la conselleria competent en matèria de territori.  
Totes les anteriors magnituds econòmiques s'expressaran per metre quadrat de sòl i de sostre. Es farà indicació que els imports seran revisats quan es determinen les quanties definitives corresponents als gastos variables a què es referix l'article 126.j de la Llei Urbanística Valenciana.  
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.  
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública del projecte d'urbanització, així com dels documents d'ordenació, i aquells altres documents complementaris. A este efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial en el municipi d'Alzira, i depositarà una còpia d'estos documents a la seu de l'Ajuntament, els exposarà al públic pels seus propis mitjans, i inserirà un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions. Abans de la publicació de l'anunci d'informació pública, els concursants hauran d'haver remés un avís de l'inici del procediment de gestió indirecta del programa d'actuació integrada al domicili fiscal de què consten al Cadastre com a titulars dels drets afectats per l'actuació proposada. Estos avisos es practicaran per qualsevol mitjà que permeta tindre constància de la recepció per l'interessat o el seu representant, així com de la data, la identitat i el contingut de l'avís. L'acreditació de l'avís efectuat s'incorporarà a l'expedient. Quan l'avís es practique al domicili de l'interessat, si no es troba present en el moment de la seu entrega, se'n podrà fer càrrec qualsevol persona que es trobe al domicili i en faça constar la identitat. Si ningú no poguera fer-se càrrec de l'avís, es farà constar esta circumstància a l'expedient, i també el dia i l'hora en què es va intentar, i es procedirà novament, per una sola vegada i en una hora distinta, a practicar l'avís dins dels tres dies següents al primer intent.  
5. Si l'aspirant a urbanitzador es compromet a afectar terrenys amb garantia real inscrita al Registre de la Propietat, la proposició juridicoeconòmica ha de contindre la documentació addicional assenyalada en l'article 304 del Reglament d'Ordenació i Gestió Territorial i Urbanística.  
6. Conclòs el termini de presentació de proposicions, l'Ajuntament procedirà a la qualificació dels documents presentats pels concursants al sobre A, i podrà demanar de cada licitador la correcció d'aquells defectes o omissions que siguen esmenables, en un termini improrrogable de tres dies.  
Una vegada qualificada la documentació i corregits, si és procedent, els errors detectats, es procedirà a constatar per a cada licitador la concurrència dels criteris de selecció per mitjà de l'examen de la documentació acreditativa exigida en les bases reguladores, i s'haurà de pronunciar motivadament sobre l'admissió o inadmissió de cada un dels concursants.  
Es procedirà a continuació a l'obertura, en acte públic, de les propostes de programa (alternativa tècnica) presentades per cada concursant, en el dia i l'hora que es notificarà oportunament als licitadors, que seran sotmeses a examen dels servicis tècnics municipals per a l'emissió de l'oportú informe. El secretari de la corporació local alçarà acta d'obertura de pliques, i donarà fe sobre la legalitat de les actuacions practicades.  
Per la resolució de l'Alcaldia, dictada en els cinc dies següents a l'emissió dels informes anteriorment indicats, es determinaran les alternatives tècniques que han rebut una puntuació superior a la mínima. Esta resolució es notificarà degudament als interessats.  
Dins dels 10 dies següents a la resolució de l'Alcaldia es procedirà a l'obertura de les proposicions juridicoeconòmiques, en el dia i l'hora que també es notificarà als interessats, en acte públic, presidit pel secretari, qui alçarà acta. Únicament s'obriran les proposicions juridicoeconòmiques que desenrotllen les alternatives tècniques que hagen rebut una puntuació superior a la mínima fixada en les presents bases particulars.  
En el termini d'un mes, comptat des de l'obertura, s'hauran d'emetre els informes sobre les proposicions juridicoeconòmiques. El Ple de l'Ajuntament en el termini de dos mesos, a comptar de l'obertura de les proposicions juridicoeconòmiques, adjudicarà el programa d'actuació integrada.   
Clàusula XII. Contingut mínim de l'alternativa tècnica  
1. Les alternatives tècniques dels programes d'actuació integrada contindran la documentació següent:  
A) Identificació del document de planejament que regule l'ordenació detallada per a l'àmbit del programa.  
B) Àmbit de l'actuació integrada.  
C) Justificació del compliment de les condicions d'integració de l'actuació amb l'entorn.  
D) Terminis que es proposen per al desenrotllament de l'actuació integrada, en què es determinaran tant el corresponent a les obres d'urbanització com a les obres d'edificació dels solars resultants.  
E) Projecte d'urbanització.  
F) Enunciat dels objectius complementaris, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
G) Mesures de control de qualitat i compliment de les normes de qualitat ambiental, si és el cas.  
H) Inventari preliminar de construccions, plantacions i instal·lacions la demolició, la destrucció o l'eradicació del qual exigisca la urbanització.  
I) Estimació preliminar i general d'aquells gastos d'urbanització variables l'import del quals, sent-ne repercutibles fins i tot als propietaris, no es puga determinar per la concurrència d'ofertes.  
2. En el cas que, d'acord amb el que disposa la legislació d'ordenació del territori i protecció del paisatge, procedisca obtindre informes sectorials per a l'actuació proposada, s'haurà d'exposar al públic juntament amb l'alternativa tècnica, la còpia segellada del document pel qual es van sol·licitar.  
Clàusula XIII. Proposicions juridicoeconòmiques  
1. La proposició juridicoeconòmica haurà d'incloure necessàriament la documentació relativa als aspectes següents:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució que comprendrà, en tot cas, l'expressió de les magnituds urbanístiques rellevants establides pel planejament i que incidixen en els drets d'adjudicació, com ara dimensions de parcel·la mínima, aprofitament subjectiu i superfície mínima de terrenys d'origen necessaris per a resultar adjudicatari de parcel·la resultant o de quota indivisa.  
B) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b) de la Llei Urbanística Valenciana, i desglossat en els termes replegats en l'article 303 del Reglament d'Ordenació i Gestió Territorial i Urbanística.  
b) Cost de projectes: cost de redacció i direcció dels projectes tècnics, especificant-ne cada projecte, que es referix l'article 168.1.c de la Llei Urbanística Valenciana.  
c) Gastos de gestió: gastos de gestió de l'urbanitzador, calculats en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a l'esmentada modalitat de retribució. S'expressarà d'acord amb les dos fórmules matemàtiques, amb idèntic resultat en ambdós, replegades en l'article 306 del Reglament d'Ordenació i Gestió Territorial i Urbanística.  
g) Preu del sòl a l'efecte de canvi: preu del sòl al qual, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb estos terrenys l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que acollits a estes, si és el cas, recolzades per una entitat financera degudament registrada.  
C) Informació sobre la possibilitat d'optar per la modalitat de retribució en diners i manera, condicions i termini per a l'exercici d'eixa opció de retribució.  
D) Estimació preliminar de la repercussió unitària per metre quadrat dels gastos variables i de la indemnització individualitzada que corresponga als interessats a causa de construccions i plantacions que hagen de desaparéixer o per altres conceptes.  
2. Totes les magnituds econòmiques s'expressaran per metre quadrat de sòl i de sostre. Així mateix, es farà indicació que els imports es revisaran quan es determinen les quanties definitives corresponents als gastos variables a què es referix l'article 126.j de la Llei Urbanística Valenciana.  
3. Si l'aspirant a urbanitzador es compromet a afectar terrenys amb garantia real inscrita al Registre de la Propietat, la proposició juridicoeconòmica ha de contindre la documentació addicional assenyalada en l'article 304 del Reglament d'Ordenació i Gestió Territorial i Urbanística.  
Clàusula XIV. Criteris d'adjudicació  
1. Atés que en el present cas les propostes de programa consistiran amb caràcter general en un projecte d'urbanització a fi de pretendre el desenrotllament del sector PPR19 de sòl urbanitzable ordenat detalladament al Pla General, d'acord amb l'article 312.2 del ROGTU, la puntuació de l'alternativa tècnica representarà un 50% de la valoració total, i la valoració de la proposició juridicoeconòmica suposarà l'altre 50% de la valoració total.  
2. Els criteris de puntuació de les alternatives tècniques seran els següents:  
A) Millora de la qualitat tècnica de l'ordenació proposada: 20 punts.  
B) Integració de l'actuació amb l'entorn: 20 punts.  
C) Estructuració de dotacions públiques i zones verdes: 10 punts.  
D) Qualitat tècnica de la urbanització proposada: 20 punts.  
E) Nombre, disseny, ubicació i qualitat de les vivendes sotmeses a algun règim de protecció que es comprometa a promoure l'urbanitzador: 6 punts.  
F) Inversions en programes de restauració paisatgística o d'imatge urbana en l'àmbit del programa: 4 punts.  
G) Termini d'execució del programa i compromisos d'edificació simultània: 20 punts.  
3. La puntuació mínima que ha d'obtindre una alternativa tècnica per a ser admesa i continuar participant en el procés de selecció, es fixa en 50 punts.  
4. Els criteris de puntuació de les proposicions juridicoeconòmiques seran els següents:  
A) La valoració dels terrenys a l'efecte de fixar el coeficient de canvi per al pagament en espècie. 25 punts.  
B) Menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient i major proporció de terrenys propis o d'associats que hagen de quedar afectes amb garantia real inscrita al Registre de la Propietat al compliment de les obligacions especials d'edificació derivades de l'aprovació del programa. 40 punts  
C) Import de les càrregues d'urbanització, expressat en euros per metre quadrat d'edificabilitat. 25 punts.  
D) Compromisos financers per a l'execució de les obligacions complementàries assumides voluntàriament i a càrrec seu per l'urbanitzador: 10 punts.  
Clàusula XV. Adjudicació del programa i formalització  
1. L'adjudicació del programa i la formalització del contracte es realitzarà en els termes establits en les bases generals de selecció de programes aprovades per l'Ajuntament d'Alzira.  
2. El programa s'aprovarà condicionat a l'execució de les connexions necessàries per a garantir l'adequat subministrament dels diferents servicis urbanístics.  
3. A este efecte, l'urbanitzador assumirà el compromís que, en el cas que prèviament a l'inici de les obres d'urbanització de la present actuació no s'haguera programat cap altra actuació que continga previsió necessària d'execució de les esmentades connexions, realitzarà l'obra externa de connexió als depòsits de la xarxa general de proveïment d'aigua potable, sense perjuí que l'Ajuntament impose les obligacions econòmiques necessàries per a compensar els afectats per l'actuació que finalment assumisca el cost de les esmentades connexions a càrrec dels d'altres que es beneficien d'aquella per concentrar-se en estes obres o sobrecostos d'utilitat comuna.  
4. L'incompliment per l'urbanitzador principal de les condicions que afecten el desenrotllament d'una altra actuació connexa podrà donar lloc a la suspensió d'ambdós programes. L'adjudicatari d'un programa condicionat haurà de comprometre's a assumir al seu risc i ventura eixa eventualitat, encara que podrà fer reserva del dret a subrogar-se, si arriba el cas, en el lloc de l'urbanitzador principal, amb els requisits establits en esta llei respecte de la cessió de l'adjudicació.  
5. El contracte per al desenvolupament i execució del present programa tindrà caràcter de contracte administratiu especial.  
Clàusula XVI. Prerrogatives de l'administració i naturalesa del contracte que subscriguen l'administració i l'urbanitzador   
1. La naturalesa jurídica del contracte que lliga a l'administració i a l'urbanitzador és la d'un contracte administratiu especial.   
2. L'òrgan de contractació gaudix de la facultat d'interpretació del contracte i de resoldre els dubtes que n'oferisca el compliment, així com de les facultats de la seua modificació, suspensió i resolució de conformitat amb les causes, procediment i efectes establits en la Llei Urbanística Valenciana i el seu reglament de desenvolupament.  
Clàusula XVII. Penalitzacions  
1. L'urbanitzador està subjecte al compliment de les diferents obligacions establides en este plec i aquelles altres que s'apliquen en matèria d'urbanisme i contractació pública.  
2. L'incompliment de les obligacions esmentades és constitutiu d'infracció administrativa, les quals es qualifiquen en lleus, greus i molt greus.  
3. Són faltes molt greus:  
1. No complir els terminis totals de desenvolupament de l'actuació urbanística, excepte concurrència de causes excepcionals i no imputables a l'adjudicatari que retarden l'esmentada actuació.  
2. No ingressar la garantia definitiva en termini.  
3. No subscriure dins del termini el contracte administratiu dins del termini.  
4. La inactivitat injustificada de l'urbanitzador durant un període de sis mesos consecutius o nou alterns.  
5. L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el programa.  
4. Són faltes greus:  
1. L'existència de deficiències greus en el compliment dels compromisos assumits.  
2. Dificultar les labors d'inspecció del servici per part de l'administració.  
5. Són faltes lleus:  
1. L'incompliment d'altres obligacions del contracte.  
2. L'incompliment de terminis parcials no superior a un terç d'estos terminis.  
6. Les faltes lleus se sancionaran amb multa de 300 a 3.000 euros; les faltes greus amb multa de 3.001 a 30.000 euros; i les faltes molt greus amb multa de 30.001 a 60.000 euros i/o resolució de l'adjudicació. No obstant això, la demora en l'inici de l'execució material de les obres per negligència de l'urbanitzador en la realització de les actuacions preparatòries de gestió urbanística serà penalitzada amb un u per mil per dia natural de demora respecte a l'import previst en concepte de benefici i gastos de gestió.  
Clàusula XVIII. Compliment i resolució  
1. La relació jurídica entre l'Ajuntament i l'urbanitzador s'extingix per compliment o per resolució.  
2. El contracte s'entendrà complit amb motiu de l'adequada execució de la totalitat de les prestacions incloses en el contracte.  
3. Són causes de resolució del contracte de les següents:  
1. La mort o incapacitat sobrevinguda de l'urbanitzador o l'extinció de la personalitat jurídica de l'empresa urbanitzadora.  
2. La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
3. El mutu acord entre l'Ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.  
4. La falta de prestació en termini de la garantia definitiva i la no-formalització del contracte de desenvolupament dins del termini.  
5. La demora en el compliment del termini global d'execució de la programació i urbanització proposada.   
6. La comissió per l'urbanitzador d'infraccions urbanístiques o mediambientals greus o molt greus en relació amb l'àmbit programat.  
7. L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el programa.  
8. La caducitat del programa per transcurs del termini total per a escometre'l i, si és el cas, la pròrroga.   
9. El descobriment de condicions territorials no tingudes en compte en acordar la programació i que facen legalment inviable la prossecució d'esta, sense perjuí de les compensacions que, si és el cas, procedisquen o de la possibilitat d'esmenar les seues previsions, si això fóra possible, sense desvirtuar substancialment estes.  
10. La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
11. La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o en paralitzen el desenvolupament material o econòmic per inactivitat de l'administració durant més de sis mesos i de manera rellevant. L'urbanitzador té dret a instar la resolució amb les compensacions procedents.  
12. La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.  
13. La inactivitat injustificada de l'urbanitzador durant un període de sis mesos consecutius o nou alterns.  
14. L'incompliment tant del termini total com dels terminis parcials quan implique l'incompliment del termini total.  
15. L'incompliment greu dels deures essencials de l'urbanitzador directament imposats per la Llei Urbanística Valenciana.  
16. L'incompliment greu de les restants obligacions contractuals essencials.  
4. L'Ajuntament, en resoldre l'adjudicació, podrà acordar que l'urbanitzador continue l'execució del programa davall les seues mateixes condicions, durant el temps indispensable per a evitar perjuís a l'interés públic.  
5. La resolució de l'adjudicació l'acordarà l'Ajuntament, amb audiència prèvia a l'urbanitzador, per un termini de 10 dies hàbils, i amb el dictamen previ del Consell del Territori i el Paisatge, que podrà ser instat també per l'urbanitzador. Sense perjuí de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.   
Clàusula XIX. Normativa aplicable  
En tot allò no previst en les present bases particulars serà aplicable tant la Llei 16/2005, de 30 de desembre, Urbanística Valenciana, i el seu reglament de desenvolupament i les bases generals de programació de l'Ajuntament d'Alzira.  
Clàusula XX. Jurisdicció competent  
El present procediment contractual té naturalesa administrativa i és competent la jurisdicció contenciosa administrativa per a resoldre les qüestions litigioses sorgides com a conseqüència de la preparació, adjudicació, interpretació, modificació, resolució i execució del contracte, d'acord amb el que disposa la llei reguladora de la jurisdicció esmentada.  
L'expedient queda a disposició de qui el vulga examinar al Departament d'Urbanisme de l'Ajuntament d'Alzira, telèfon 464 015 772, en horari d'oficina.  
Alzira, 10 d'abril de 2008.- L'alcaldessa: Elena Bastidas Bono.